|  |  | ### Hírlevél Új Könyvek 2025.06.18. |
| Ez a kötet abba a korba vezet vissza, amikor a magyar törzsek még a Fekete-tenger feletti tágas sztyeppevidéken szállásoltak, majd felkerekedtek, hogy a Kárpátok karéján belül elfoglalják a több száz évvel korábban élt hun uralkodó, Attila által hátrahagyott földet. Bepillantást nyerhetünk a törzsek életébe, szokásaiba és hiedelemvilágába, valamint a Kazár Kaganátustól történt elszakadás után kialakult politikai helyzetbe. Ekkoriban már komolyan számolni kellett a sztyeppei folyókon megjelent északi népekkel, akiket arrafelé varégoknak vagy ruszoknak neveztek. Hogyan is jellemezhető a magyar törzsek belső élete? Mik ezeknek a fontosabb ismérvei? Mi a céljuk Álmos és Árpád nagyfejedelemnek? Vajon menekülés előzte-e meg a honfoglalásnak nevezett lakóhelyváltást, vagy tudatos vezéri elgondolás eredménye volt? Választ kapunk ezek mellett arra is, hogy milyen események befolyásolták a béke és háború kérdését, és mekkora szerep jutott ebben a magyar törzsszövetségnek. A regény cselekménye érinti a 800-as évek utolsó évtizedének háborúit is, amelyeket a magyarok Bölcs Leó császárral szövetségben a bolgár Simeon kán ellen vívtak. Végül pedig bemutatja a magyarok 889-900-as észak-itáliai hadjáratát, azon belül pedig a Lombardia területén lévő Brenta folyónál lezajlott csatát, amely túlzás nélkül nevezhető hadtörténeti kuriózumnak. |
| Egy könnyed, szenvedéllyel fűtött történet a titokzatos keleti világról, ahol a csillogás és a pompa mögött ott lapul a valóság nyers íze is. Gamal ibn Husszein al-Szudairi - fiatal, sármos, dúsgazdag, ráadásul a királyi család sarja. A világ az övé: unokatestvérével, Emírrel bejárják Európát és Brazíliát, és ahol megjelennek, ott garantált a felfordulás. A kalandok, kicsapongások és élvezetek szinte sporttá válnak számukra - nem ismernek határokat. Csakhogy a hercegi cím felelősséggel jár, a család elvárja, hogy Gamal megnősüljön, és végre apává váljon. A gazdag kereskedő lánya, Yasmin tökéletes választásnak tűnik - a herceg azonban hamar megtapasztalja, hogy a lány nem hajlandó meghunyászkodni. Vágy Humor Fényűzés Iszlám Vajon Gamal enged a család nyomásának? Vagy Yasmin leckéje végül felülírja büszkeségét és önteltségét - elindítva őt egy másik úton? Borsa Brown Az Arab utazásai című regénye egy önállóan is olvasható történet - szókimondó, érzelmes és pikáns, ahogyan azt az olvasók már jól ismerik és imádják. 18 év feletti olvasóknak ajánlott! |
| "Soha nem felejtem el a napot, amikor újjászülettem." Ezzel a mondattal kezdi új könyvét a szerző, aki tavaly nyáron szerencsés módon kapott egy új esélyt az élettől. Egy váratlanul érkező sztrók miatt kórházba került, és megérintette a halál szele. A történtek nyomán megbizonyosodhatott róla, ilyen éles helyzetben is tud-e a saját legfontosabb elvei szerint élni és cselekedni: hittel, szenvedéllyel és belső békéje megőrzésével. Dr. Csernus Imre a hivatásából adódóan gyakran találkozott az elmúlással, és azt is nap mint nap látta, hogy miközben a halál a régebbi korok felfogása szerint természetes esemény volt, az élet elkerülhetetlen befejezése, a 21. századi ember tabuvá tette ezt a témát. Nem akar szembesülni vele, és annyira fél tőle, hogy még beszélni sem hajlandó róla, ezért aztán konfliktushelyzetbe kerülve kapkodni kezd, pánikba esik és menekülni próbál. Ugyanakkor, mutat rá a szerző, mindannyiunknak lehetőségünk van rá, hogy felelősséget vállalva önmagunkért és a tetteinkért, megszabaduljunk a halálfélelemtől. Újjászületése élményének nyomán született meg ez a rendhagyó könyv, amelyben huszonegy témába rendezve tesz javaslatokat arra nézve, hogyan nézhetünk szembe bátran az élettel és a halállal egyaránt. Saját tapasztalatai és tanulságos, megérintő történetek révén beszél veszteségről és betegségről, párkapcsolatról és válásról, gyereknevelésről és családi kapcsolatokról, olyan visszatérő kulcsfogalmakról, mint a hit, a bátorság, és mindenek előtt az elfogadás. Hogyan élhetünk öntudatosan, bátran, a hitünknek megfelelően, minden egyes napot úgy megélve, mintha az lenne az utolsó, amit ezen a földön töltünk, hiszen a mondás szerint ember tervez, Isten nevet rajta. |
| Készen állsz a játékra? Akkor is, ha meg kell bíznod valakiben, aki egyszer már összetörte a szíved? A szabályok egyszerűek... A szereposztás megváltozik, a préda ragadozóvá válik. Képzeld el, hogy a titkos társaság, amit kerestél, létezik. Fő fegyverük a hipnotizálás, bármit képesek elhitetni veled. A Carnivora Akadémia sokkal veszélyesebb, mint azt elsőre gondoltad, az iskola hideg falai között sehol nem vagy biztonságban. A társasággal kapcsolatos rögeszméd veszélybe sodor. Megszállottá válsz, mindenhol őket keresed. Mindenkiben őket látod. Ahhoz, hogy megmentsd a barátaidat, ki kell derítened az igazságot. Ahogy egyre mélyebbre merülsz, a valóság és a képzelet határvonala elmosódik. A túléléshez mindent fel kell áldoznod, talán még azt is, ami a legfontosabb számodra. Ne félj tőlük, érd el, hogy ők féljenek tőled! A nagysikerű Prédák háza, rejtélyekkel és nem várt fordulatokkal teli folytatása. |
| Tudod, melyik híres zeneszerző küldte a saját hajtincse helyett a kutyája szőrét a lelkes hölgyrajongóinak? Vagy hogyan lett Wagnerből életmentő hős a pesti látogatása során? És ki érkezett üveges hintóval a Vigadó elé? Ha ezt és még sok más érdekességet szeretnél megtudni az egykor a fővárosunkba látogató híres zeneszerzőkről, tarts velünk! A Zenélő Budapest több érzékre ható, képzeletbeli utazásra hívja az olvasót. Tizenöt zeneszerző nyomába eredünk, többek közt Liszt, Beethoven, Strauss, Mahler és Debussy útját követjük Pesten és Budán. Egy-egy népszerű zeneművük hallgatása közben akár a kötetben szereplő kedvenc fogásaikat is elkészíthetjük! Tittel Kinga új könyve a Mesélő Budapest könnyed, szórakoztató stílusában ismerteti meg az olvasót a város zenetörténeti érdekességeivel, amiket ritkán hallott történetekkel és anekdotákkal fűszerez. |
| Mr. Greenwayt meggyilkolják. Ami nem lenne akkora baj, csakhogy ő az egyetem egyik mecénása, így viszont már nagy baj. Fisher rektor megbízza hősünket, LESLIE L. LAWRENCE-t, hogy utazzon Malajziába, találja meg a gyilkost, és mellesleg hozzon neki Kínából egy kopasz kutyát. Kuala Lumpurban, a Tan kerekének templomában kissé elszabadul a pokol: Phil szerzetes itt is van, meg ott is; Ms. Shepherd gyakran nekimegy a falnak; Mr. Hollowayt meggyilkolják az óriáskeréken; Ms. Greenway pedig egyre gyanúsabban viselkedik. Hősünk célba lő, és ettől eléri a megvilágosodás. Kiderül, hogy a gyilkos miért gyilkol. Azt viszont senki sem sejti, hogy a templomot elönti az özönvíz, és mégsem fullad bele, akinek kellene, pedig a Tan kereke is felborul a gyilkossal együtt. LESLIE L. LAWRENCE új, izgalmas kalandregénye letehetetlen olvasmány. |
| A változás szele senkit sem kerül el. Hamburg, 1908 Fridát az eszének, a szorgalmának és egy ismeretlen segítőnek köszönhetően felveszik az egyetemre, azonban kételyek gyötrik. Magukra hagyhatja a szeretteit? Van-e joga ahhoz, hogy egy másik városban folytassa a tanulmányait? Érzése szerint ugyanis nemcsak az anyjának és az öccsének van nagy szüksége rá, hanem az ikreknek életet adott Sophie-nak is. Mert bár Sophie minden erejével igyekszik megfelelni az új szerepének, a tény, hogy ezáltal a házassága foglya maradt, egyre erősödő melankóliával árnyékolja be a mindennapjait. Hiába adta a szívét Joseph Beckernek, mégsem osztozhat vele a hitvesi ágyon. Najuma hetente kétszer fellép a Hamburg-Amerika Bár zenekarával, nappal azonban továbbra is a Zimmermann család szolgálatában áll. Mindeközben Katica lázasan keresi a lehetőséget, hogy végre éttermet nyithasson a Hanza-városban. Olyan elszánt, olyan eltökélt, hogy Palkó egyre gyakrabban érzi magát másodhegedűsnek. Hogyan alakul a négy hölgy barátságának dinamikája? Sikerül megvalósítaniuk az álmaikat? Milyen hatással van a jövőjükre a számukra egyelőre még ismeretlen családi titok? Merre viszi őket az óceánjáró, amikor több hónapra kénytelenek maguk mögött hagyni Hamburgot? Az Év Könyve díjas írónő Palotás Petra történelmi-romantikus regénye megannyi őszinte, mély és fordulatos pillanatot ígér. A Világ Kapuja pedig örökre a szívünkben él tovább. |